《庭中千叶玫瑰今春盛发烂然可爱因赋一章寄上》
宋代·李至

小槛锁玫瑰，群芳次第催。
刺多疑有妒，艳绝却无媒。
露洒啼妆在，风牵舞态回。
层苞不暇吐，数日未能开。
烂胜燕脂颗，殷於烈焰堆。
浓将丹笔染，碎把绛绡裁。
漠漠香如芷，青青叶似苔。
夭难胜暖日，静不惹纤埃。
远对褰书幌，傍观置酒杯。
朵稀心暗记，根浅手亲培。
雉探眠偷摘，僧逢醉觅栽。
尽嘲终彷佛，擬折又徘徊。
丽夺倾城色，吟归间世才。
多情百花主，闻必有诗来。

作者简介：（947—1001）宋真定人，字言几。七岁而孤，为内臣李知审养子。太宗太平兴国间进士。历通判鄂州，擢著作郎、直史馆，累迁右补阙、知制诰。八年，拜参知政事。雍熙初，谏太宗亲征范阳，以目疾求解机政。命兼秘书监，总秘阁藏书。淳化五年，兼判国子监，总领校雠、刊刻七经疏。真宗即位，拜工部尚书、参知政事，主张弃灵州，安抚西夏。后罢为武胜军节度使，徙知河南府。与李昉以诗相酬，有《二李唱和集》。